Κορνέ με κρέμα
Φύλλο σφολιάτας και σπιτική κρέμα πατισερί σ' ένα γλυκό-αγάπη από τα παλιά. Για να είναι το κορνέ μας με τα όλα του, του βάζουμε και σαντιγί, αμύγδαλο και κερασάκι.
380 γρ. (σχεδόν 2 κούπες) ζάχαρη , 450 ml (2 + 1/4 κούπας) νερό , φλούδες από 1 λεμόνι, 600 ml (3 κούπες) φρέσκο γάλα, πλήρες , 300 γρ. (1 1⁄2 κούπα) κρέμα γάλακτος 35% λιπαρά, 180 γρ. (1 κούπα, όχι πολύ γεμάτη) ζάχαρη λευκή, κρυσταλλική , 4 κρόκοι αυγών , 100 γρ. (3/4 κούπας) κορν φλάουρ, 1 κουτ. γλυκού υγρή βανίλια, 2 φύλλα σφολιάτα βουτύρου, καλής ποιότητας (αν είναι κατεψυγμένα, φροντίζουμε να τα αποψύξουμε εγκαίρως σύμφωνα με τις οδηγίες της συσκευασίας) , 1 κρόκος αυγού, αραιωμένος με 1 κουτ. σούπας νερό , 250 γρ. (1 + 1/4 κούπας) παγωμένη κρέμα γάλακτος, χτυπημένη στο μίξερ σε σαντιγί , 50 γρ. αμύγδαλο φιλέ , 20 κεράσια, γλασέ 10 μεταλλικοί κώνοι μεγάλοι (σε καταστήματα με είδη κουζίνας) ή ετοιμάζουμε μόνοι μας χωνάκια από αλουμινόχαρτο
Για να φτιάξουμε κορνέ με κρέμα, ξεκινάμε με το σιρόπι.Σε μια κατσαρόλα ρίχνουμε όλα τα υλικά και βράζουμε σε δυνατή φωτιά για 2 λεπτά (μετράμε από τη στιγμή που θα αρχίσει το μείγμα να κοχλάζει).Αποσύρουμε από τη φωτιά και το αφήνουμε στην άκρη.Σε μια κατσαρόλα ρίχνουμε το γάλα, την κρέμα γάλακτος και τη βανίλια και τα βάζουμε σε μέτρια φωτιά.Παράλληλα, σε ένα μεγάλο μπολ ανακατεύουμε με το σύρμα τη ζάχαρη με το κορν φλάουρ. Προσθέτουμε τους κρόκους και ανακατεύουμε καλά να ενσωματωθούν. Λίγο πριν βράσει το γάλα, αδειάζουμε το 1/3 στο μείγμα των αυγών.Ανακατεύουμε και αδειάζουμε το μείγμα στην κατσαρόλα με το υπόλοιπο γάλα και κρέμα γάλακτος. Συνεχίζουμε το ανακάτεμα με το σύρμα μέχρι να δέσει η κρέμα.Την αδειάζουμε σε ένα πυρέξ, τη στρώνουμε ομοιόμορφα και απλώνουμε στην επιφάνεια διάφανη μεμβράνη, για να μην κάνει κρούστα. Αφήνουμε να χλιάνει και τη βάζουμε στο ψυγείο.Προθερμαίνουμε τον φούρνο στους 180°C.Κόβουμε τις σφολιάτες κατά πλάτος σε λωρίδες πάχους 3 εκ. Τυλίγουμε δύο λωρίδες σφολιάτας σε κάθε κώνο και πιέζουμε καλά τις ενώσεις για να μην ανοίξουν κατά τη διάρκεια του ψησίματος.Τοποθετούμε τους κώνους σε όρθια θέση σε ένα ταψί. Τους αλείφουμε με τον κρόκο και ψήνουμε για 20 λεπτά.Αφαιρούμε τις ψημένες σφολιάτες από τους κώνους και όπως είναι ακόμα καυτές τις βάζουμε στο κρύο σιρόπι. Τις αφήνουμε για 10 δευτερόλεπτα (μετράμε μέχρι το 10) και τις αφαιρούμε. Αφήνουμε να κρυώσουν.Βγάζουμε την κρέμα πατισερί από το ψυγείο και την ανακατεύουμε καλά με ένα σύρμα. Γεμίζουμε κάθε κορνέ με την κρέμα πατισερί και διακοσμούμε στα ανοίγματα με λίγη από τη σαντιγί, αμύγδαλο φιλέ και τα κεράσια.
Αλεύρι (ζύμες),Αυγά,Γάλα